  Майя Бывальцева Удмуртиысь Кун Кенешлэн выль ӧтчамаз куд-ог ӧриосты огазеяны луэ. 20-тӥ толсуре ортчем пресс-конференциын сыӵе мылкыдзэ вераз парламентлэн тӧроез Владимир Невоструев. «Ӧриослэсь куштӥськыны мон малпасько умой уз луы, нош кык ӧриосты одӥге огазеяны, ужез тросгес мед луоз шуыса, малпасько, сыӵе луонлык вань. Шуом, мерлык политикая но дышетонъя», — вераз элькун парламентлэн тӧроез. 2017-тӥ арын быръёнъёс бере парламентын куинь гинэ ӧриос кылёзы шуыса вераськонъёсты Невоструев тазьы валэктӥз — солэн чакламезъя, катӵектосъёсын но, адямиосын но рос-прос ужан понна сомында комиссиос тырмыт уз луэ. Оглом, ӧриослэн но уждун басьтыса ужась депутатъёслэн лыдзы пумысен пумкылъян кутозы ни выль ӧтчамын. Тодэ вайытом, 2017-тӥ арын 10-тӥ куарусёнэ элькунын Кун Кенеше депутатъёсты быръёнъёс ортчозы. Соослэн лыдзы, таиныз ӧтчамен ӵошатыса, куиньмослы кулэсмоз — сыӵе пумкылъян кутэмын вал парламентлэн 29-тӥ шуркынмонэ ортчем сессияз. Али тямыс ялан ужась ӧриос вань, но калыкен 60 быръемъёс соослэсь лыдзэ вуоно арын воштыны быгатозы. Тегъёс: Политика Ижкар ВладимирНевоструев Удмуртия КунКенеш депутатъёс  